Diari Oficial de la Generalitat Valenciana


Sumari del DOGV 2196, del 31-01-1994 (1994/830398)

ORDRE de 4 de gener de 1994, de la Conselleria d'Educació i Ciència, per la qual es regulen les escoles de música, de dansa i de música i dansa.
------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/01/04/(1)/dof/vci/html**

### Dades del document

Número de DOGV
:   2196

Data del DOGV
:   31-01-1994

Secció del DOGV
:   DISPOSICIONS GENERALS

Número del document
:   1994/830398


Data del document
:   04-01-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 4 de gener de 1994, de la Conselleria d'Educació i Ciència, per la qual es regulen les escoles de música, de dansa i de música i dansa. [94/0540]  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 39, apartat 5, determina que en escoles específiques podran cursar-se sense límit d'edat estudis de música o dansa no conduents a l'obtenció de títols amb validesa acadèmica i professional. Així mateix, aquesta llei preveu que l'organització i estructura d'aquests centres serà diferent de la d'aquells que imparteixen ensenyaments adreçats a l'obtenció dels esmentats títols, i atribueix la competència per a la regulació de les escoles de música i de dansa a les administracions educatives.  
En la nova ordenació del sistema educatiu, que a la Comunitat Valenciana es regula en el Decret 247/1993, del Govern Valencià, pel qual es regulen les distintes modalitats de l'ensenyament de la música, es fa palesa la potenciació de dos models d'oferta educativa en els ensenyaments de música i dansa: d'una banda, el dedicat a la formació i qualificació de professionals; d'una altra, el destinat a la formació d'aficionats.  
Mentre que el primer model ha de conduir a una activitat acadèmicament reglada, el segon permet un alt grau de flexibilització, propi d'una oferta amb una variada gamma d'objectius i fins, com ara l'accés a la cultura musical dels ciutadans, l'ensenyament per a formar aficionats, la possibilitat de despertar vocacions i aptituds que conduesquen a un interès professional i la preparació per a l'accés als ensenyaments conduents a titulacions, etc.  
La música i la dansa tenen a la Comunitat Valenciana un arrelament especial que es manifesta en la proliferació de bandes de música, agrupacions i associacions musicals o corals i altres col·lectius semblants, la qual cosa exigeix una oferta formativa capaç d'arribar a tot el cos social que demana aquesta via d'accés a la cultura.  
Des d'aquesta perspectiva, la regulació de les escoles de música i de dansa de la Comunitat Valenciana ha de combinar dos principis fonamentals: d'una banda, la flexibilitat necessària perquè l'oferta arribe a tots els sectors de la societat, i s'evite la rigidesa -sempre limitadora- en els plantejaments pedagògics i en les condicions materials de les escoles; i d'altra, la qualitat necessària perquè aquest model d'oferta educativa puga satisfer adequadament la demanda existent. Aquesta qualitat es fonamenta en l'adequada titulació del professorat i en unes mínimes condicions materials que possibiliten la prestació apropiada del servei educatiu.  
Tal com ocorre en els ensenyaments reglats, aquest model d'oferta educativa pot ser assumit tant per les entitats públiques com privades; però, es posa en relleu la importància de la intervenció de les corporacions locals, i/o de les societats musicals, ja que la seua participació possibilita un major acostament de l'oferta formativa al ciutadà, cosa que és precisament el que es pretén amb aquest tipus d'escoles.  
L'article 6 del Decret 115/1990, de 9 de juliol, del Consell de la Generalitat Valenciana, pel qual es crea el Registre de Centres Docents de la Comunitat Valenciana, preveu la inscripció dels centres no sotmesos al principi d'autorització administrativa, com a forma de facilitar el general coneixement de l'existència dels mencionats centres.  
En virtut de tot el que s'ha exposat, atés el Decret 247/1993, vist el dictamen del Consell Escolar Valencià, i fent ús de les competències que m'atribueix l'article 35.e de la Llei de Govern Valencià,  
ORDENE  
Primer  
L'objectiu d'aquesta ordre és la regulació de les escoles de música i dansa a què es refereixen l'article 39.5 de la Llei Orgànica 1/1990, de 3 d'octubre, d'Ordenació General del Sistema Educatiu, i els articles de 9 al 12 del Decret 247/1993, de Govern Valencià, pel qual es regulen les distintes modalitats de l'ensenyament de la música a la Comunitat Valenciana.  
Segon  
1. Les escoles regulades en aquesta ordre podran ser de música, de dansa o de música i dansa.  
2. Les escoles que es creen s'adreçaran a aficionats de qualsevol edat, i podran, de la mateixa manera que imparteixen una formació pràctica, preparar i orientar els qui demostren una especial vocació i aptitud per a estudis professionals.  
3. Aquestes escoles tindran plena autonomia pedagògica i organitzativa, sempre que respecten les condiciones fixades en aquesta ordre.  
4. Els estudis de música i dansa cursats en aquestes escoles específiques no conduiran a l'obtenció d'un títol amb validesa acadèmica o professional.  
Tercer  
Les escoles de música, de dansa i de música i dansa tindran com a objectius:  
a) Fomentar des de la infància el coneixement i la inclinació per la música i/o la dansa, a partir de la iniciació dels xiquets en l'aprenentatge des de molt joves.  
b) Oferir un ensenyament instrumental adreçat tant a la pràctica individual com a la pràctica de conjunt, en el cas de les escoles de música.  
c) Proporcionar un ensenyament musical complementari a la pràctica instrumental, quant a les escoles de música; i facilitar una formació en el moviment i la dansa, pel que fa a les escoles de dansa.  
d) Fomentar en l'alumnat l'interès per la participació en agrupacions vocals i instrumentals, o en agrupacions de dansa, segons el tipus d'escola de què es tracte.  
e) Organitzar actuacions públiques i participar en activitats d'aficionat.  
f) Desplegar una oferta àmplia i diversificada d'educació musical i de dansa, sense límit d'edat.  
g) Orientar aquells alumnes que, pel fet de tenir un especial talent i vocació, poden accedir a un ensenyament de caràcter professional, per a la qual cosa se'ls proporcionarà, si escau, la preparació adequada a fi que accedesquen a aquest ensenyament.  
Quart  
1. Les escoles de música hauran de comprendre, com a mínim, els àmbits d'actuació següents:  
a) Música i moviments per a xiquets, l'edat dels quals estiga compresa entre els 4 i 8 anys.  
b) Pràctica instrumental sense límit d'edat i necessàriament compaginada amb la participació en matèries de formació musical o en activitats de conjunt. Aquesta formació pràctica podrà referir-se tant a instruments propis de la música clàssica com a instruments tradicionals o de la música moderna. En tot cas, l'oferta que facilite l'escola de música haurà de ser coherent, de manera que permeta la pràctica de la música en grup.  
c) Formació musical, complementària a la pràctica instrumental.  
d) Activitats musicals i vocals de conjunt. Amb aquesta finalitat les escoles de música hauran d'incloure, almenys, una agrupació vocal i instrumental. Si no es disposa d'aquesta agrupació hauran de constituir-la en el termini de tres anys, comptadors des que s'acullen al que es preveu en aquesta ordre.  
2. Les escoles de dansa hauran de comprendre, com a mínim, els àmbits d'actuació següents:  
a) Música i moviment per a xiquets, l'edat dels quals estiga compresa entre els 4 i 8 anys.  
b) Dansa, s'hi inclouran les diverses modalitats de la dansa escènica o popular. Per a cursar aquests ensenyaments serà obligatori haver complert els 8 anys.  
Cinquè  
A més a més de l'oferta obligatòria prevista en l'apartat anterior, les escoles de música, de dansa i de música i dansa, podran introduir-hi altres matèries compatibles amb els objectius esmentats en aquesta norma. En tot cas, pel que fa a l'organització de la formació, es procurarà la màxima flexibilitat en les possibilitats d'inscripció de l'alumnat en les diverses matèries, d'acord amb els seus propis interessos.  
Sisè  
1. El professorat de les escoles de música, de dansa i de música i dansa haurà de posseir, almenys, el títol professional corresponent al grau mitjà de música o dansa.  
2. L'ensenyament en els àmbits de formació musical complementària i activitats de conjunt podrà anar a càrrec del professorat amb titulació específica d'una especialitat instrumental.  
3. La Direcció General d'Ordenació i Innovació Educativa organitzarà proves per a l'acreditació de la qualificació necessària per a impartir classes en les escoles, en aquelles especialitats d'instrument o dansa per a les quals no hi haja titulació específica.  
Setè  
1. Els edificis de les escoles de música, de dansa i de música i dansa hauran de tenir les condicions higièniques, acústiques, d'habitabilitat i de seguretat que s'exigesquen en la legislació vigent.  
2. Les escoles de música hauran de tenir, almenys, dues aules: una, amb una superfície mínima de 15 metres quadrats, i l'altra, amb una superfície mínima de 25 metres quadrats per als ensenyaments de caràcter teòric i els de conjunt. Si disposa d'aquestes dimensions, l'escola podrà atendre simultàniament un nombre màxim de 20 alumnes. Aquesta proporció podrà incrementar-se en un alumne més per cada metre quadrat que excedesca els 25 fixats, com a mínim, en l'aula d'ensenyaments de caràcter teòric. En cap cas, la capacitat de l'aula d'ensenyaments teòrics no podrà superar el nombre màxim de 30 alumnes. No obstant això, si es disposa de més aules d'ensenyaments teòrics, la capacitat simultània de l'escola s'obtindrà a partir de l'addició de les capacitats individuals de cadascuna de les aules destinades als ensenyaments teòrics.  
3. Les escoles de dansa hauran de tenir, almenys, una aula amb una superfície mínima de 50 metres quadrats, dotada de paviment flotant per a la pràctica de la dansa. Si disposa d'aquestes dimensions, l'escola podrà atendre simultàniament un nombre màxim de 10 alumnes. Aquesta capacitat podrà incrementar-se en un alumne per cada cinc metres quadrats que excedesquen els 50 fixats com a mínim. En cap cas, la capacitat de l'aula no podrà superar el nombre màxim de 20 alumnes. No obstant això, si es disposa de més aules que tinguen les dimensions mínimes fixades, la capacitat simultània de l'escola s'obtindrà a partir de l'addició de les capacitats individuals de cadascuna de les aules.  
4. Les escoles, siguen de música, dansa o de música i dansa, hauran de disposar, així mateix, com a mínim, d'un espai dedicat al desplegament de les funcions de direcció i organització escolar, que podrà ser utilitzat a més com a sala de professors.  
5. Igualment, les escoles hauran de posseir l'equipament necessari per als seus ensenyaments. Pel que fa a les escoles de música, i en cas que s'hi impartesquen ensenyaments d'instruments de corda o vent-metall, aquestes hauran de tenir un fons d'instruments de dimensions adequades a les edats de l'alumnat.  
Vuitè  
1. Les escoles de música, de dansa i de música i dansa podran ser de titularitat pública o privada.  
2. Podran ser titulars d'escoles privades les persones físiques o jurídiques de nacionalitat espanyola, d'un altre estat membre de la Comunitat Europea o de qualsevol altre estat, en virtut d'allò que estableixen la legislació vigent o els acords internacionals. A aquest efecte, regiran les incompatibilitats previstes en l'article 21.2 de la Llei Orgànica 8/1985, de 3 de juliol, Reguladora del Dret a l'Educació.  
Novè  
1. En el Registre de Centres Docents de la Comunitat Valenciana es crearà un registre especial per a escoles de música, de dansa i de música i dansa, en què s'inscriuran aquelles escoles de titularitat pública o privada amb uns objectius i condicions de funcionament que s'adeqüen a allò establert en la present ordre.  
2. Serà procedent la cancel·lació de la inscripció en el registre d'una escola de música, de dansa o de música i dansa, quan es modifique sense autorització prèvia qualsevol de les condicions en què es va basar la inscripció.  
3. La inclusió en la secció d'escoles de música, de dansa i de música i dansa del Registre de Centres Docents de la Comunitat Valenciana serà condició indispensable per tal d'accedir als drets que es reconeguen a aquests centres.  
4. La Conselleria d'Educació i Ciència farà constar, en les seues publicacions i en la informació que facilite als administrats sobre la formació de música i dansa, aquells centres inscrits en la secció específica que, per aquesta ordre, es crea en el Registre de Centres Docents de la Comunitat Valenciana.  
Deu  
1. Per a la inscripció d'un centre en la secció d'escoles de música, de dansa i de música i dansa, del Registre de Centres Docents, serà necessària la presentació, davant la Direcció General de Centres Docents i a través de la Direcció Territorial d'Educació corresponent, dels documents següents:  
a) Sol·licitud en què consten la denominació específica de l'escola i les dades referides a l'adreça i la localitat.  
b) Documentació acreditativa de la personalitat del promotor i declaració o manifestació justificativa de no trobar-se inclòs en cap dels supòsits previstos en l'article 21.2 de la Llei Orgànica Reguladora del Dret a l'Educació.  
c) Documentació acreditativa del compliment per part del professorat dels requisits de titulació, i relació de les matèries del pla de formació que impartirà cada professor, a més de les hores de dedicació al centre.  
d) Documentació en què s'acrediten els mèrits acadèmics i pedagògics de la persona que haja d'exercir el càrrec de director del centre.  
e) Un pla de formació detallat de les diverses matèries que s'hi impartesquen, incloent-hi tant els aspectes pedagògics dels ensenyaments com els de la seua organització.  
f) Plànols de les instal·lacions de l'escola i inventari de la dotació d'equipament.  
g) Indicació del nombre d'alumnes que pretén atendre simultàniament i en conjunt.  
2. La sol·licitud d'inscripció d'una escola haurà de formular-se abans del mes de gener que precedesca el curs en què l'escola iniciarà la seua activitat.  
3. La Direcció General de Centres Docents procedirà a dictar resolució, desprès de l'audiència amb la persona interessada, si escau, sobre la inscripció en el Registre, tenint en compte l'adequació del projecte a l'escola, als objectius i a les condicions que s'estableixen en la present norma.  
Onze  
1. Les escoles podran fer servir la seua classificació en la publicitat i en la denominació.  
2. Les escoles de música, de dansa i de música i dansa podran expedir credencials dels estudis cursats per l'alumnat, el text o format del quals no podran induir a confusió, en cap cas, amb els certificats i títols amb validesa acadèmica o professional.  
Dotze  
Les unitats de la Inspecció Educativa vetlaran per l'adequació de les escoles de música, de dansa i de música i dansa al que estableix aquesta disposició, assessorant aquests centres per tal de garantir un millor acompliment dels seus fins.  
DISPOSICIONS ADDICIONALS  
Primera  
Els centres d'ensenyament de música i dansa que no s'ajusten a allò establert en aquesta ordre no podran posseir la denominació d'escola ni ser inscrits en el Registre de Centres Docents de la Generalitat Valenciana.  
Segona  
No obstant això, la Conselleria d'Educació i Ciència podrà autoritzar la creació d'aules de música dependents, a tots els efectes, d'una escola de música, en localitats de poca població i d'àmbit rural.  
DISPOSICIONS TRANSITòRIES  
Primera  
Per al curs 1993-94, la sol·licitud d'autorització per a l'obertura i el funcionament de les escoles de música, dansa, i música i dansa, haurà de formalitzar-se en el termini de 30 dies, comptadors a partir de la publicació d'aquesta ordre en el Diari Oficial de la Generalitat Valenciana. L'autorització tindrà efectes des de l'inici del curs acadèmic 1993-94.  
Segona  
Les sol·licituds d'autorització d'obertura i funcionament de les escoles per al curs escolar 1994/95, haurà de formalitzar-se abans del 30 d'abril de 1994.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 4 de gener de 1994  
El Conseller d'Educació i Ciència,  
JOAN ROMERO GONZáLEZ


Còpia Permalink ELI